Борис Младенов-Young
Сънувах сън
трогателна картина…

chitanka.info

Сънувах сън — трогателна картина!

Завърнал съм се в родното село;

пред мен — порутен дом и на комина

пустее щъркеловото гнездо.

И спомени за прелетните птици

към детството ме върнаха назад,

с възбудата във детските зеници…

Един отминал безвъзвратно свят.

На воля лете плувахме в реката,

кози пасяхме от зори до здрач

или в два тима често на лъката

играехме в следобедите мач.

Животът сред природата бе лесен,

водата — бистра; въздухът — чист, свеж.

Сред дъхави треви и птича песен

израснах весел и щастлив младеж.

……………………………….

Събудих се от мисъл зла попарен:

като в затвор, сред пушек и бетон

линея половин век в град кошмарен

и от гръдта ми се изтръгна стон!

Сидни, Австралия — 2011 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.